Man gered tydens selfmoordpogingDie man word van die spantoring gered (25 Februarie 2016) Foto: ER24 ŉ Man is Donderdagoggend in Bloemfontein gered nadat hy by ŉ elektriese spantoring opgeklim het. “Plaaslike owerhede het paramedici na die toneel ontbied,” het Russel Meiring, woordvoerder van ER24, gesê. “Die man het ‘n paar meter teen die spantoring opgeklim.” Die voorval het in Ryk Tulbachweg plaasgevind. Volgens Meiring moes paramedici van ER24 en die Vrystaatse noodhulpkollege gespesialiseerde toerusting gebruik om die man te bereik. “Hy is in ŉ harnas geplaas en veilig na die grond gebring,” het Meiring bygevoeg. “Hy is op die toneel behandel en na ŉ Mediclinic geneem vir ŉ ondersoek.” Kapt. Chaka Marope, woordvoerder van die polisie, het aan Maroela Media bevestig dit was ŉ selfmoordpoging.